AĠĠORNAT: Michelle Muscat bi sfida oħra fil-baħar b'risq il-Fondazzjoni Marigold
Imtella' Lulju 11, 2020 - Aġġornata 11 Ta' Lulju, 2020 7:43pm Is-Sibt, l-atmosfera fuq il-Bajja s-Sabiħa ta' Birżebbuġa kienet aktar movimentata mis-soltu . . . Minn filgħodu mużika live akkumpanjat numru ta' għawwiema li ngħaqdu maċ-chairperson tal-Fondazzjoni Marigold, Michelle Muscat, għall-isfida: The Marigold Swimathon 2020/ Is-Sinjura Muscat kienet l-ewwel li niżlet tgħum ftit wara d-disgħa ta' filgħodu bl-appoġġ u l-entużjażmu ta' għadd ta' voluntiera – ħafna minnhom pazjenti b'mard rari u atleti ta' Special Olypmics/ "Jien nagħmilha għalihom u j'Alla tagħti l-frott. J'Alla niġbru l-fondi li hemm bżonn," qalet iċ-Chairperson tal-Fondazzjoni Marigold Michelle Muscat. Din hija s-sitt darba li s-Sinjura Muscat daħlet għal sfida fil-baħar. Din is-sena minflok għawma ta' kilometri minn post għal ieħor, qattgħet mal-għaxar sigħat fil-baħar f'din il-bajja. Din is-sena, hija kienet akkumpanjata min-nies li niżlu jgħumu wara li taw donazzjoni għall-Fondazzjoni Marigold. L-għan tal-fondazzjoni hu li sservi ta' spalla għal organizazzjonijiet mhux governattivi u assocjazzjonijiet waqt li tikkollabora magħhom biex issaħħaħ l-vuċi tagħhom.